b'\n_START_ARTICLE_\nVol\xc5\xa1ki Tatari\n_START_SECTION_\nZgodovina\n_START_PARAGRAPH_\nTatari  v ruski zvezni dr\xc5\xbeavi Tatarstan tvorijo samo tretjino vseh Tatarov. Nekatere tatarske  skupnosti izven te republike so nastale \xc5\xbee pred Oktobrsko revolucijo leta 1917, ker so se Tatari ukvarjali predvsem s trgovanjem._NEWLINE_Nastanek etnonima Tatar je predmet razprav. Mongolska teza, po kateri se etimologija lahko sledi do kitajskega Tan-Tan ali Dan-Dan, je \xc5\xa1ir\xc5\xa1e sprejeta kot tur\xc5\xa1ka. Etnonim Tatar se je prvi\xc4\x8d pojavil v 5. stoletju pr. n. \xc5\xa1t._NEWLINE_V 15. stoletju se je med Tatari raz\xc5\xa1iril islam. Po padcu Kazana leta 1552 so Tatari postali podlo\xc5\xbeniki Ruskega carstva. Ker so Rusi Tatare povezovali z mongolsko Zlato hordo, ki je v Rusiji vladala v 13. stoletju,  so dobili negativen pe\xc4\x8dat. Zaradi tega so nekateri sodobni tatarski intelektualci v Rusiji za\xc4\x8deli iskati povezavo med Tatari in zgodovinskimi Prabolgari, naseljenimi v Tatarstanu. Rusi so v 18. in 19. stoletju s Tatari imenovali vse tur\xc5\xa1ke prebivalce Ruskega carstva,   \xc4\x8deprav se tur\xc5\xa1ka ljudstva do  nastanka Sovjetske zveze niso imela za Tatare. Vol\xc5\xa1ki Tatari so se do konca 19. stoletja, ko se je ponovno uvedel etnonim Tatar,  imeli za Muslimane. Ruski carski uradniki so za komuniciranje s tur\xc5\xa1kimi ljudstvi do konca 19. stoletja uporabljali knji\xc5\xbeni tatarski jezik. Politi\xc4\x8dna in kulturna gibanja Vol\xc5\xa1kih Tatarov so imela pomembno vlogo tako v Carstvu do leta 1917  kot   kasneje v Sovjetski zvezi. Tatarski intelektualci so v 1990. letih posku\xc5\xa1ali zavreti rusifikacijo Tatarstana in dose\xc4\x8di stanje, kakr\xc5\xa1no je bilo v Sovjetski zvezi.\n_START_SECTION_\nPrabolgarizem\n_START_PARAGRAPH_\nPrabolgarizem je trditev, da so Vol\xc5\xa1ki Tatari potomci Vol\xc5\xa1kih Prabolgarov. Bolj sprejemljiva je trditev, da se je etnogeneza Vol\xc5\xa1kih Tatarov kon\xc4\x8dala po prihodu Kip\xc4\x8dakov, Kumanov in Mongolov na ozemlje Vol\xc5\xa1kih Prabolgarov.\n_START_SECTION_\nKazanski Tatari\n_START_PARAGRAPH_\nKazanski Tatari tvorijo ve\xc4\x8dino Vol\xc5\xa1kih Tatarov in tatarskih prebivalcev Tatarstana. Naseljeni so ve\xc4\x8dinoma na levem bregu Volge._NEWLINE_Invazija  Hazarov  je prisila Prabolgare, da so se v prvi polovici 8. stoletja preselili z azovskih  step na ozemlje ob srednji Volgi in spodnji Kami. V obdobju od  10.-13. stoletja so se iz ju\xc5\xbene Sibirije v Evropo selila tur\xc5\xa1ka ljudstva, vklju\xc4\x8dno s Kip\xc4\x8daki.  Ljudstva so v 13. stoletju igrala pomembno vlogo med mongolsko invazijo na ruske kne\xc5\xbeevine. Tatarska etnogeneza se je za\xc4\x8dela potem, ko so se tur\xc5\xa1ka ljudstva pome\xc5\xa1ala z Prabolgari in drugimi lokalnimi prebivalci Povol\xc5\xbeja, privzela kip\xc5\xa1a\xc5\xa1ko nare\xc4\x8dje in prestopila v islam.  Po propadu Zlate horde v 16. stoletju je nastalo ve\xc4\x8d tatarskih dr\xc5\xbeav: Kazanski, Astrahanski, Sibirski in Krimski kanat._NEWLINE_Poreklo Kazanskih Tatarov je povezano z vpra\xc5\xa1anjem, ali so potomci Prabolgarov ali Zlate horde. Po eni od teorij se lahko dedi\xc5\xa1\xc4\x8dino Kazanskih Tatarov sledi do Kip\xc4\x8dakov iz  Zlata horde, po drugi pa so Tatari nastali iz prabolgarske kulture, ki je pre\xc5\xbeivela mongolsko osvajanje leta 1236-1237.\n_START_SECTION_\nMi\xc5\xa1ari\n_START_PARAGRAPH_\nMi\xc5\xa1ari (tatarsko \xd0\x9c\xd0\xb8\xd1\x88\xd3\x99\xd1\x80\xd0\xbb\xd3\x99\xd1\x80, \xd0\x9ci\xc5\xa1\xd3\x99rl\xd3\x99r) so etni\xc4\x8dna skupina Vol\xc5\xa1kih Tatarov, ki govorijo mi\xc5\xa1arsko nare\xc4\x8dje tatarskega jezika in \xc5\xa1tejejo pribli\xc5\xbeno tretjino populacije Vol\xc5\xa1kih Tatarov. So potomci kumansko-kip\xc4\x8da\xc5\xa1kih plemen, ki so se ob srednji Oki in Me\xc5\xa1iori pome\xc5\xa1ala z Burtasi. \xc5\xbdivijo v \xc4\x8celjabinski, Uljanovski, Penzenski, Rjazanski in Ni\xc5\xbeenovgorodski oblasti, Tatarstanu, Ba\xc5\xa1kortostanu in Mordoviji.\n_START_SECTION_\nKasimski Tatari\n_START_PARAGRAPH_\nGlavno mesto Kasimskih Tatarov je Qas\xc3\xadm (rusko Kasimov) v Rjazanski oblasti. V zgodovini so imeli svoj Kasimski kanat. V Kasimovu zdaj \xc5\xbeivi 1.100 Kasimskih Tatarov. O njihovem \xc5\xa1tevilu drugod ni zanesljivih podatkov.\n_START_SECTION_\nNokratski Tatari\n_START_PARAGRAPH_\nNokratski Tatari \xc5\xbeivijo v ruski republiki Udmurtiji v  Permskem kraju in Kirovski oblasti.  V 1920. letih so imeli pribli\xc5\xbeno 15.000 pripadnikov.\n_START_SECTION_\nPermski Tatari (Ostjaki)\n_START_PARAGRAPH_\nPermski Tatari \xc5\xbeivijo v Permskem kraju. Nekateri tatarski znanstveniki jih imenujejo tudi Ostja\xc5\xa1ki Tatari. Leta 2002 so imeli pribli\xc5\xbeno 130.000 pripadnikov.\n_START_SECTION_\nKere\xc5\xa1eni\n_START_PARAGRAPH_\nRuska carska  oblast je leta 1552 za\xc4\x8dela udejanjati politiko pokristjanjevanja muslimanskih Tatarov, kar je imelo za posledico pojav pokristjanjenih Tatarov Kere\xc5\xa1enov.  Mnogo Tatarov so pokristjanili med vladavino Ivana Groznega in kasneje v 18. stoletju._NEWLINE_Nekateri znanstveniki domnevajo, da so bili predniki Kere\xc5\xa1enskih Tatarov Suari, katere so v 6. stoletju med bivanjem na Kavkazu pokristjanili armenski duhovniki. Suari so  se kasneje, tako kot druga plemena, spreobrnili v islam, in postali Vol\xc5\xa1ki Bolgari. Iz njih izvirajo sodobni \xc4\x8cuva\xc5\xa1i, ki so pravoslavne veroizpovedi, in Kazanski Tatari, ki so muslimani._NEWLINE_Kere\xc5\xa1enski Tatari \xc5\xbeivijo predvsem v Vol\xc5\xa1ko-uralski regiji in se sedaj asimilirajo med \xc4\x8cuva\xc5\xa1e in Tatare. Med osemdesetletno ateisti\xc4\x8dno sovjetsko vladavino je mnogo Tatarov obeh veroizpovedi postalo manj vernih kot so bili pred tem. Tatari in  Kere\xc5\xa1eni  se razlikujejo samo po tatarskih oziroma kr\xc5\xa1\xc4\x8danskih osebnih imenih._NEWLINE_V 13. stoletju  se je v kr\xc5\xa1\xc4\x8danstvo spreobrnilo tudi nekaj kumanskih plemen v Zlati hordi (nestorjanstvo). Nekatere molitve, zapisane v tistem \xc4\x8dasu v Codex Cumanicus (Kumanski kodeks), zvenijo podobno kot sodobne kere\xc5\xa1enske molitve, \xc4\x8deprav ni znana nobena povezava med Kumani in sodobnimi Kere\xc5\xa1eni.\n_START_SECTION_\nLakota v Tatastanu (1921-1922)\n_START_PARAGRAPH_\nZaradi \xc5\xa1est let trajajo\xc4\x8de  prve svetovne vojne in dr\xc5\xbeavljanske vojne, uni\xc4\x8dene infrastrukture, katastrofalne su\xc5\xa1e leta 1921 in politike sovjetske vlade je leta 1921  in 1922  v Sovjetski zvezi umrlo najmanj 5 milijonov ljudi, od tega 2 milijona oziroma polovica Tatarov. Sovjetske oblasti so po lakoti na to ozemlje naselile Ruse, s \xc4\x8dimer je dele\xc5\xbe Tatarov v prebivalstvu padel pod 50\xc2\xa0%._NEWLINE_Nacionalisti\xc4\x8dni Vseruski tatarski socialni center je v 1990. letih od  Zdru\xc5\xbeenih narodov zahteval, da lakoto v Tatarstanu leta 1921 in 1922 razglasi za genocid na muslimanskimi Tatari.<ref>Tatar Nationalists Ask UN to Condemn 1921 Famine as Genocide.MariUver. Pridobljeno  10. maja  2015.<ref>\n_START_SECTION_\nPrazniki\n_START_PARAGRAPH_\nTatarski prazniki so povezani predvsem s poljedelskim ciklom. Spomladi in poleti so prazniki oranja (Sabantuj), setve in \xc5\xbeetve (D\xc5\xbeien). V zimskem \xc4\x8dasu sta praznika Pomo\xc4\x8di in Nardugan.\n_START_SECTION_\nKuhinja\n_START_PARAGRAPH_\nTatarska kuhinja je bogata z vro\xc4\x8dimi juhami (\xc5\x9fulpa), jedmi iz testa (kistibi, pelmeni,  e\xc4\x8dpo\xc4\x8dmak, pereme\xc4\x8d in druge) in sla\xc5\xa1\xc4\x8dicami (\xc4\x8dak\xc4\x8dak, gebedije). Tradicionalni tatarski napitki so ajran, katik, kumis in drugi.'